[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.9.2009

COM(2009) 471 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

Ολοκλήρωση του ΕΧΠΕ: χάρτης πορείας για την περίοδο 2009-2012

ΠΙΝΑΚΑΣ ΠΕΡΙΕΧΟΜΕΝΩΝ

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ Ολοκλήρωση του ΕΧΠΕ: χάρτης πορείας για την περίοδο 2009-2012 1

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ Ολοκλήρωση του ΕΧΠΕ: χάρτης πορείας για την περίοδο 2009-2012 3

1. Εισαγωγή 3

2. Προτεραιότητες για τον χάρτη πορείας του ΕΧΠΕ 4

2.1. Προτεραιότητα 1: Διευκόλυνση της μετανάστευσης 4

α) Ενεργός ρόλος των δημόσιων αρχών 4

β) Αποτελεσματική παρακολούθηση της μετανάστευσης 5

γ) Ανάγκη συμφωνίας για καταληκτική ημερομηνία της μετανάστευσης 6

2.2. Προτεραιότητα 2: Αύξηση της ευαισθητοποίησης για τον ΕΧΠΕ και προώθηση προϊόντων ΕΧΠΕ 7

α) Αύξηση της ευαισθητοποίησης για τον ΕΧΠΕ 7

β) Προώθηση προϊόντων ΕΧΠΕ 7

2.3. Προτεραιότητα 3: Διαμόρφωση άρτιου νομικού περιβάλλοντος για τον ΕΧΠΕ και ενίσχυση της συμμόρφωσης στον ΕΧΠΕ 8

α) Ολοκλήρωση του νομικού πλαισίου για τον ΕΧΠΕ 8

β) Ζητήματα ανταγωνισμού 9

γ) Ζητήματα συμμόρφωσης 9

2.4. Προτεραιότητα 4: Προώθηση της καινοτομίας 10

α) Κινητο-πληρωμές και ηλε-πληρωμές 10

β) Έκδοση ηλε-τιμολογίων 11

2.5. Προτεραιότητα 5: Διασφάλιση της αναγκαίας τυποποίησης, διαλειτουργικότητας και προστασίας 11

2.6. Προτεραιότητα 6: Αποσαφήνιση και βελτίωση της διοίκησης του ΕΧΠΕ 13

α) Τρέχουσα διοίκηση του ΕΧΠΕ 13

β) Προκλήσεις για τη διοίκηση ΕΧΠΕ σε κοινοτικό επίπεδο 13

3. Συμπεράσματα 15

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

Ολοκλήρωση του ΕΧΠΕ: χάρτης πορείας για την περίοδο 2009-2012

(Κείμενο που παρουσιάζει ενδιαφέρον για τον ΕΟΧ)

Εισαγωγή

Για να επιτύχει ο Ενιαίος Χώρος Πληρωμών σε Ευρώ (ΕΧΠΕ) απαιτείται αταλάντευτη δέσμευση εκ μέρους όλων των οικείων παραγόντων. Το ΕΣΠ (Ευρωπαϊκό Συμβούλιο Πληρωμών), που αποτελεί τον φορέα λήψης αποφάσεων και συντονισμού του ευρωπαϊκού τραπεζικού κλάδου σε σχέση με τις πληρωμές, παρέδωσε με επιτυχία τα αναγκαία καθεστώτα για μεταφορές πίστωσης ΕΧΠΕ (ΜΠΕ) και αυτόματες χρεώσεις ΕΧΠΕ (ΑΧΕ) και επεξεργάζεται πρότυπα για κάρτες, πλην όμως η μετανάστευση προς τον ΕΧΠΕ εξακολουθεί να είναι βραδεία. Τον Μάιο 2009 – σχεδόν ενάμιση έτος μετά τη δρομολόγηση των ΜΠΕ – τα πρότυπα ΕΧΠΕ χρησιμοποιούνταν σε ποσοστό μόλις 3,9% των μεταφορών πίστωσης[1]. Στις σημερινές δύσκολες οικονομικές συνθήκες, οι επιχειρήσεις μπορεί να διστάζουν να επενδύσουν μολονότι οι τραπεζικές δραστηριότητες λιανικής και οι επιχειρηματικές δραστηριότητες πληρωμών παραμένουν σταθερή πηγή συστηματικά αυξανόμενων εσόδων. Οι ενοποιημένες αγορές πληρωμών θα διαδραματίσουν καίριο ρόλο για το μέλλον των εν λόγω τραπεζών επειδή είναι διάχυτες στις σύγχρονες κοινωνίες μας.

Ο μειωμένος ενθουσιασμός εκ μέρους των τραπεζών μπορεί να επιδεινωθεί λόγω της αβεβαιότητας που πλανάται γύρω από καίριες πτυχές του σχεδίου. Ενώ ο ΕΧΠΕ κινείται κατά κύριο λόγο από την αγορά, μόνο δημόσιες αρχές μπορούν να βοηθήσουν να διαλυθεί σε κάποιο βαθμό η αβεβαιότητα. Χρειάζεται τώρα δράση από όλους τους εμπλεκόμενους.

Το Συμβούλιο ECOFIN στα συμπεράσματά του της 10ης Φεβρουαρίου 2009[2] « αναγνώρισε ότι η τρέχουσα χρηματοοικονομική κρίση και η επιβράδυνση της οικονομίας παρέχει ευκαιρίες μείζονος κέρδους από πλευράς απόδοσης και εξοικονόμησης κόστους, που απαιτούν επομένως να ενισχυθεί η δέσμευση όλων των μερών για το σχέδιο και κάλεσε την Επιτροπή, την ΕΚΤ και το Ευρωσύστημα να συνεχίσουν να δραστηριοποιούνται προκειμένου να προσδιορισθούν οι αναγκαίες για την επιτυχή υλοποίησή του δράσεις».

Ο παρών χάρτης πορείας ΕΧΠΕ προσφέρει πλαίσιο για δράση ώστε να επιτευχθεί πλήρης υλοποίηση και ανταποκρίνεται στην ανακοίνωση της Επιτροπής προς το Εαρινό Ευρωπαϊκό Συμβούλιο της 4ης Μαρτίου 2009, στην οποία η Επιτροπή εξήγγειλε ότι θα «υποβάλλει μέχρι τα μέσα του 2009 προτάσεις που θα διασφαλίσουν την υλοποίηση των πλήρων οφελών του ενιαίου χώρου πληρωμών σε ευρώ.»[3]

Η Επιτροπή και η Ευρωπαϊκή Κεντρική Τράπεζα συμμερίζονται το ίδιο όραμα για τον ΕΧΠΕ[4], ο δε παρών χάρτης πορείας αντανακλά τη στενή συνεργασία μεταξύ της ΕΚΤ και της Επιτροπής όσον αφορά την περαιτέρω εξέλιξη του οράματος αυτού. Το Ευρωσύστημα, στην 6η έκθεση προόδου του ΕΧΠΕ, προσδιόρισε επίσης τις συγκεκριμένες εργασίες για να διασφαλιστεί η υλοποίηση του ΕΧΠΕ και η μετανάστευση προς αυτόν. Τα δύο έγγραφα είναι συμπληρωματικά.

Ο ανά χείρας χάρτης πορείας επικεντρώνεται κυρίως στα κράτη μέλη τα οποία έχουν υιοθετήσει το ευρώ. Ωστόσο, τα περισσότερα κράτη μέλη εκτός ευρωζώνης προσπαθούν να γίνουν μέλη της, το δε ευρώ διαδραματίζει σημαντικό ρόλο στις εμπορικές και συναλλακτικές τους σχέσεις. Ως εκ τούτου, έχει σημασία να αισθανθούν τα κράτη μέλη εκτός ευρωζώνης ότι ο παρών χάρτης πορείας τους αφορά κατά τον ενδεδειγμένο τρόπο, ακόμη και εάν η μετανάστευση στον ΕΧΠΕ συμβεί με λιγότερο ταχύ ρυθμό.

Προτεραιότητες για τον χάρτη πορείας του ΕΧΠΕ

Στον παρόντα χάρτη πορείας προσδιορίζονται οι δράσεις που πρέπει να ολοκληρωθούν από όλους τους εμπλεκόμενους (κοινοτικές και εθνικές αρχές, κλάδος και χρήστες) στο διάστημα της επόμενης τριετίας, με βάση έξι προτεραιότητες:

1. Διευκόλυνση της μετανάστευσης·

2. Αύξηση της ευαισθητοποίησης και προώθηση προϊόντων ΕΧΠΕ·

3. Διαμόρφωση άρτιου νομικού περιβάλλοντος και διασφάλιση της συμμόρφωσης·

4. Προώθηση της καινοτομίας

5. Επίτευξη τυποποίησης και διαλειτουργικότητας, και

6. Αποσαφήνιση και βελτίωση της διοίκησης του σχεδίου ΕΧΠΕ.

Προτεραιότητα 1: Διευκόλυνση της μετανάστευσης

Η μετανάστευση ξεκινά από τη στιγμή που θα εμφανιστούν στην αγορά τα πρώτα προϊόντα ΕΧΠΕ και τερματίζεται όταν τα προϊόντα ΕΧΠΕ θα έχουν αντικαταστήσει τα αντίστοιχα εθνικά προϊόντα και πρότυπα πληρωμών.

Στη διάρκεια της μετανάστευσης, ο κλάδος θα λειτουργεί παράλληλα τα συστήματα που έχει κληρονομήσει και τα συστήματα ΕΧΠΕ. Αυτό κοστίζει πολύ για τις τράπεζες και τους πελάτες. Ως εκ τούτου, θα πρέπει η μετανάστευση να μην διαρκέσει περισσότερο από ό,τι είναι αναγκαίο. Τα ουσιαστικά οφέλη του ΕΧΠΕ θα γίνουν ορατά μόνο με την ταχεία μετανάστευση και την ενεργό δέσμευση αμφότερης της ζήτησης και της προσφοράς[5].

Ενώ οι τράπεζες οφείλουν βεβαίως να προσφέρουν προϊόντα ΕΧΠΕ υψηλής ποιότητας, για να ολοκληρωθεί ταχέως η μετανάστευση πρέπει να πληρούνται οι ακόλουθες πρόσθετες συνθήκες:

a) Ενεργός ρόλος των δημόσιων αρχών

Με το ήμισυ σχεδόν του κοινοτικού ΑΕΠ και ποσοστό περίπου 20% των πάσης φύσεως διενεργούμενων πληρωμών άνευ μετρητών, ο δημόσιος τομέας θα πρέπει να διαδραματίσει πρωταγωνιστικό ρόλο στη μετανάστευση προς τον ΕΧΠΕ. Μαζί με άλλους σημαντικούς παράγοντες όπως οι επιχειρήσεις κοινής ωφέλειας, οι τηλεπικοινωνίες και οι ασφαλιστές, οι δημόσιες αρχές μπορούν να δημιουργήσουν την κρίσιμη μάζα που χρειάζεται για την επίσπευση της μετανάστευσης.

Μέσω εσπευσμένης μετανάστευσης, οι δημόσιες διοικήσεις μπορούν να ωφεληθούν από εύρυθμη διαδικασία για πληρωμές σε ευρώ, μεγαλύτερο ανταγωνισμό, ευρύτερη επιλογή παρόχων υπηρεσιών πληρωμών με τιμές που να αντανακλούν βελτιωμένες οικονομίες κλίμακας για τη διεκπεραίωση των πληρωμών. Ο ΕΧΠΕ θα πρέπει επίσης να ενσωματωθεί στα υπό εξέλιξη έργα ηλε-διακυβέρνησης. Ωστόσο, αυτό εξαρτάται από τον κλάδο, εφόσον ο τελευταίος προσφέρει υψηλής ποιότητας και ανταγωνιστικά προϊόντα ΕΧΠΕ.

Οι δημόσιες αρχές θα πρέπει να καταρτίσουν ολοκληρωμένα και συγχρονισμένα εθνικά σχέδια μετανάστευσης, στα οποία θα επιδεικνύουν τη βούλησή τους για εσπευσμένη επίτευξη κρίσιμης μάζας και ώθηση της διεργασίας μετανάστευσης. Η πολιτική δέσμευση των δημόσιων αρχών στον ΕΧΠΕ θα πρέπει να αντανακλάται σε ευρωπαϊκό επίπεδο.

Δράσεις | Παράγοντες | Προθεσμία |

Εκπόνηση εθνικών σχεδίων μετανάστευσης για δημόσιες διοικήσεις[6] | Κράτη μέλη | Οκτώβριος 2009 |

Μετανάστευση των εθνικών δημόσιων διοικήσεων σε πρότυπα, προϊόντα και υπηρεσίες ΕΧΠΕ | Κράτη μέλη | Τέλη 2010 |

Μετανάστευση των ευρωπαϊκών θεσμικών οργάνων σε πρότυπα, προϊόντα και υπηρεσίες ΕΧΠΕ | Επιτροπή/Λοιπά ευρωπαϊκά θεσμικά όργανα | Ιούνιος 2010[7] |

β) Αποτελεσματική παρακολούθηση της μετανάστευσης

Για να προκαταληφθούν και να διορθωθούν πιθανά προβλήματα της μετανάστευσης, χρειάζεται τακτική και σαφής εκτίμηση της κατάστασης. Το Συμβούλιο ECOFIN, στα συμπεράσματά του της 22ας Ιανουαρίου 2008, κάλεσε την Επιτροπή σε συνεργασία με την ΕΚΤ να υποβάλουν ετήσια έκθεση προόδου σχετικά με την κατάσταση της μετανάστευσης προς τον ΕΧΠΕ, στην οποία έκθεση θα περιλαμβάνονται, όπου ενδείκνυται, η τιμολόγηση των μέσων ΕΧΠΕ και η ενδυνάμωση του ανταγωνισμού εντός της ζώνης του ΕΧΠΕ, καθώς και άλλες σχετικά με τον ΕΧΠΕ εξελίξεις, στα τέλη εκάστου έτους μέχρι να επιτευχθεί επιτυχής μετανάστευση κρίσιμης μάζας διαφορετικών μέσων πληρωμών και οπωσδήποτε στα τέλη των ετών 2008, 2009 και 2010.[8]

Προκειμένου να υπάρξει παρακολούθηση του αντικτύπου του ΕΧΠΕ στους καταναλωτές, το 2007 εγκαινιάστηκε συγκριτική μελέτη ΕΧΠΕ, η οποία θα επιτρέψει τη σύγκριση με τα αποτελέσματα μελλοντικών μελετών, μόλις είναι πλήρως διαθέσιμα προϊόντα ΕΧΠΕ. Εάν ο ΕΧΠΕ οδηγήσει σε αρνητικές εξελίξεις ως προς τις τιμές, που δεν συνδέονται με άλλους παράγοντες, όπως η στροφή από υψηλή, κεκαλυμμένη τιμολόγηση σε χαμηλότερη, διαφανή τιμολόγηση συνεπεία της υλοποίησης της οδηγίας για τις υπηρεσίες πληρωμών (ΟΥΠ), η Επιτροπή είναι έτοιμη να προχωρήσει σε ενδεδειγμένες διορθωτικές ενέργειες.

Η μετανάστευση των δημόσιων διοικήσεων θα παρακολουθείται επίσης στενά μέσω «πίνακα επιδόσεων» της Επιτροπής[9] στον οποίο θα εκτιμάται, με βάση σαφείς δείκτες, η σημειούμενη πρόοδος εκ μέρους των εθνικών δημόσιων διοικήσεων ως προς τη μετανάστευση προς τον ΕΧΠΕ.

Δράσεις | Παράγοντες | Προθεσμία |

Ετήσια έκθεση προόδου προς το Συμβούλιο ECOFIN σχετικά με το βαθμό μετανάστευσης | Επιτροπή σε συνεργασία με την ΕΚΤ | Επίκειται: 2009 |

Εκθέσεις προόδου Eυρωσυστήματος σχετικά με τον ΕΧΠΕ | Ευρωσύστημα | Σε τακτά διαστήματα (η πλέον πρόσφατη έκθεση τον Νοέμβριο 2008) |

Δημοσίευση δεικτών ΕΧΠΕ | ΕΚΤ | Σε όλο το διάστημα της φάσης μετανάστευσης |

Δημοσίευση εξαμηνιαίου πίνακα επιδόσεων σχετικά με τη μετανάστευση δημόσιων διοικήσεων | Επιτροπή | Από το 2009 στη διάρκεια της φάσης μετανάστευσης |

2η συγκριτική μελέτη ΕΧΠΕ | Επιτροπή | Μέσα 2011 |

γ) Ανάγκη συμφωνίας για καταληκτική ημερομηνία της μετανάστευσης

Όπως συνέβη και με τη υιοθέτηση του ευρώ, ο καθορισμός καταληκτικής ημερομηνίας για τη μετανάστευση των ΜΠΕ και ΑΧΕ προσφέρει βεβαιότητα και προβλεψιμότητα, ενεργεί δε ως ισχυρό κίνητρο και για τον κλάδο και για τους χρήστες ώστε να επισπεύσουν τη μετανάστευση. Στο παρόν στάδιο είναι πρόωρη η πρόβλεψη καταληκτικής ημερομηνίας για τις πληρωμές με κάρτα, επειδή χρειάζεται ακόμη να οριστικοποιηθούν πολλά πρότυπα.

Η μετανάστευση πρέπει να είναι όσο γίνεται βραχύτερη ώστε να ελαχιστοποιηθεί το κόστος της παράλληλης λειτουργίας εθνικών συστημάτων και συστημάτων ΕΧΠΕ, αλλά και όσο μακρά είναι ανάγκη, ώστε να δοθεί η δυνατότητα στους πελάτες και τις τράπεζες να αλλάξουν ομαλά τις διεργασίες τους. Αυτό απαιτεί άρτια ανάλυση του αντικτύπου από τον καθορισμό, καθώς και των αρνητικών επενεργειών από τον μη καθορισμό, καταληκτικής ημερομηνίας. Θα πρέπει να εξεταστούν διάφορες επιλογές και θα πρέπει επίσης να εκτιμηθεί ο αντίκτυπος στις χώρες εκτός ευρωζώνης.

Ως εκ τούτου, δρομολογήθηκε περιεκτική διαδικασία διαβουλεύσεων[10]. Αυτό θα μπορούσε να οδηγήσει στην πολιτική στήριξη των διακανονισμών και του χρονισμού του προσδιορισμού καταληκτικής ημερομηνίας και θα επιτρέψει επίσης στην Επιτροπή να εκτιμήσει κατά πόσο χρειάζεται δεσμευτική καταληκτική ημερομηνία της μετανάστευσης για τις ΜΠΕ και ΑΧΕ. Το Ευρωπαϊκό Κοινοβούλιο έχει ήδη καλέσει[11] την Επιτροπή να καθορίσει μια «σαφή, ενδεδειγμένη και δεσμευτική καταληκτική ημερομηνία, η οποία δεν θα πρέπει να είναι αργότερα από τις 31 Δεκεμβρίου 2012, για τη μετανάστευση σε προϊόντα ΕΧΠΕ … ».

Δράσεις | Παράγοντες | Προθεσμία |

Διαβούλευση των εμπλεκόμενων παραγόντων με βάση έγγραφο διαβούλευσης | Επιτροπή | 3 Αυγούστου 2009 |

Πολιτική επιδοκιμασία | Συμβούλιο ECOFIN | Δεκέμβριος 2009 |

Ολοκλήρωση της εργασίας εκτίμησης επιπτώσεων | Επιτροπή | Φεβρουάριος 2010 |

Προτεραιότητα 2: Αύξηση της ευαισθητοποίησης για τον ΕΧΠΕ και προώθηση προϊόντων ΕΧΠΕ

Προκειμένου να επιτύχει ο ΕΧΠΕ όλα τα εμπλεκόμενα μέρη στην «στροφή προς τον ΕΧΠΕ» χρειάζεται να έχουν ενημερωθεί πλήρως σχετικά με την αξία και τα πλεονεκτήματά του. Ως εκ τούτου έχουν ουσιαστική σημασία τα εξής:

a) Αύξηση της ευαισθητοποίησης για τον ΕΧΠΕ

Χρειάζονται επειγόντως εκτεταμένες προσπάθειες επικοινωνίας που να ανταποκρίνονται ακριβώς στο στοχευόμενο ακροατήριο. Βεβαίως οι περισσότερες προσπάθειες θα πρέπει να προέλθουν από παρόχους υπηρεσιών πληρωμών όταν κυκλοφορούν νέα προϊόντα ΕΧΠΕ στην αγορά. Ωστόσο, οι δημόσιες αρχές έχουν επίσης καθήκον να διασφαλίζουν τη δρομολόγηση ενδεδειγμένων ενημερωτικών εκστρατειών. Σε εθνικό επίπεδο, τα κράτη μέλη θα πρέπει να υποστηρίξουν προσπάθειες επικοινωνίας εκ μέρους του κλάδου με τη χρήση των εθνικών επιτροπών συντονισμού ΕΧΠΕ και εκπροσώπων των χρηστών. Σε ευρωπαϊκό επίπεδο, χρειάζεται εναρμονισμένη στρατηγική για δράση επικοινωνίας σε στενή συνεργασία με το ΕΣΠ.

Προκειμένου να διευκολυνθεί η ανταλλαγή πληροφοριών και ορθών πρακτικών μεταξύ των εθνικών κύκλων ΕΧΠΕ και να αντιμετωπιστούν κατά συλλογικό τρόπο πρακτικά προβλήματα της μετανάστευσης, η Επιτροπή έχει συγκροτήσει κοινοτικό φόρουμ επιτροπών συντονισμού ΕΧΠΕ[12].

Δράσεις | Παράγοντες | Προθεσμία |

Στήριξη των προσπαθειών του κλάδου για την ευαισθητοποίηση ΕΧΠΕ | Κράτη μέλη | Τέλη-2009 |

Συμπλήρωση εθνικών επικοινωνιακών δράσεων για τον ΕΧΠΕ και αντίστοιχων δράσεων προερχόμενων από τον κλάδο με πρωτοβουλίες σε επίπεδο ΕΕ | Επιτροπή, ΕΚΤ, ΕΣΠ | Τέλη-2009 |

Τακτικές συνεδριάσεις του κοινοτικού φόρουμ για εθνικές επιτροπές συντονισμού ΕΧΠΕ | Επιτροπή | Από τον Οκτώβριο 2008 στη διάρκεια της φάσης μετανάστευσης |

β) Προώθηση προϊόντων ΕΧΠΕ

Οι χρήστες αγνοούν εν γένει τον ΕΧΠΕ και χρειάζονται ειδικώς προσαρμοσμένες σε αυτούς πληροφορίες σχετικά με τα πλεονεκτήματα των προϊόντων ΕΧΠΕ. Οι πάροχοι υπηρεσιών πληρωμών χρειάζεται να εντείνουν σημαντικά τις επικοινωνιακές τους προσπάθειες, πράγμα που αποτελεί το πρώτο βήμα για να πείσουν τους πελάτες να μεταναστεύσουν. Αυτό προϋποθέτει ότι οι πάροχοι υπηρεσιών πληρωμών είναι προετοιμασμένοι να κάνουν συγκεκριμένες προσφορές προϊόντων ΕΧΠΕ, με τα οποία να επιτυγχάνονται ορατά και απτά οφέλη, στους πελάτες.

Δράσεις | Παράγοντες | Προθεσμία |

Ενεργός προώθηση προϊόντων ΕΧΠΕ στην αγορά, που να ενδείκνυνται για τις διαφορετικές ομάδες χρηστών: συγκεκριμένες προσφορές προϊόντων ΕΧΠΕ σε πελάτες | Πάροχοι υπηρεσιών πληρωμών | Για τις ΜΠΕ άμεση ισχύς και για τις ΑΧΕ η 1η Νοεμβρίου 2009 |

Προτεραιότητα 3: Διαμόρφωση άρτιου νομικού περιβάλλοντος για τον ΕΧΠΕ και ενίσχυση της συμμόρφωσης στον ΕΧΠΕ

Η άρση νομικών εμποδίων αποτελεί προϋπόθεση για την εκκίνηση του σχεδίου ΕΧΠΕ. Η έγκριση της οδηγίας για τις υπηρεσίες πληρωμών (ΟΥΠ)[13] προσφέρει το νομικό βάθρο για τον ΕΧΠΕ, ιδιαίτερα για τις ΑΧΕ. Ο νέος κανονισμός σχετικά με τις διασυνοριακές πληρωμές στην Κοινότητα[14], ο οποίος αντικαθιστά τον κανονισμό (ΕΚ) αριθ. 2560/2001 από την 1η Νοεμβρίου 2009, διασφαλίζει συνέπεια με τους στόχους ΕΧΠΕ και επεκτείνει την ισότιμη μεταχείριση στις αυτόματες χρεώσεις.

Η επιβολή των κανόνων του ανταγωνισμού αποτελεί μια άλλη σημαντική προϋπόθεση που θα επιτρέψει στον ΕΧΠΕ να αποφέρει τα αναμενόμενα αποτελέσματα υπέρ του ανταγωνισμού. Επειδή η εκπόνηση και υλοποίηση του ΕΧΠΕ αποτελεί αποτέλεσμα συμφωνιών και συνεργασίας μεταξύ δυνητικών ανταγωνιστών μέσω του ΕΣΠ, είναι αναγκαία η αυστηρή ανάλυση των συνθηκών ανταγωνισμού. Στο μέτρο που η συνεργασία δυνητικώς περιορίζει τον ανταγωνισμό, θα πρέπει η συνεργασία αυτή να δικαιολογείται πλήρως ότι αποφέρει οφέλη για τους χρήστες (συμπεριλαμβανομένων των καταναλωτών).

Η συμμόρφωση αξίζει να τύχει ιδιαίτερης προσοχής, ειδικώς σε ένα αυτορυθμιστικό πλαίσιο. Ενδεδειγμένοι μηχανισμοί θα πρέπει να διασφαλίζουν ότι ο κλάδος και οι χρήστες τηρούν τους σχετικούς κανόνες και τα κριτήρια συμμόρφωσης.

a) Ολοκλήρωση του νομικού πλαισίου για τον ΕΧΠΕ

Η Επιτροπή συνεργάζεται στενά με τις εθνικές αρχές και άλλους εμπλεκόμενους παράγοντες για να επιτευχθεί πλήρης, συνεπής και πιστή υλοποίηση της ΟΥΠ, η οποία αποτελεί το νομικό στήριγμα του ΕΧΠΕ. Λίγους μήνες πριν από την τελική προθεσμία για τη μεταφορά της οδηγίας στο εθνικό δίκαιο, η τελευταία βρίσκεται σε καλό δρόμο σε όλα σχεδόν τα κράτη μέλη. Η αδυναμία έγκαιρης μεταφοράς της ΟΥΠ στο εθνικό δίκαιο θα προκαλέσει νομική αβεβαιότητα για τους πολίτες και τον κλάδο πληρωμών. Η Επιτροπή δεν θα διστάσει να κινήσει διαδικασίες παράβασης βάσει του άρθρου 226 της Συνθήκης.

Η μετανάστευση των ΑΧΕ αναμένεται να μην απαιτήσει την επανυπογραφή εκατομμυρίων νέων εντολών. Αυτό θα ήταν εξαιρετικά βαρύ και δαπανηρό, ειδικώς στα κράτη μέλη που παρουσιάζουν υψηλούς όγκους άμεσων χρεώσεων. Στις περιπτώσεις που ο κλάδος δεν μπορεί να αναπτύξει κατάλληλη λύση, τα κράτη μέλη οφείλουν να εξεύρουν τρόπο διασφάλισης της συνεχούς νομικής ισχύος των παλαιών εντολών, π.χ. στη διάρκεια της ενσωμάτωσης της ΟΥΠ στο εσωτερικό δίκαιο.

Δράσεις | Παράγοντες | Προθεσμία |

Διασφάλιση πλήρους, συνεπούς και πιστής μεταφοράς της ΟΥΠ στο εθνικό δίκαιο | Κράτη μέλη | 1 Νοεμβρίου 2009 |

Εξεύρεση λύσης με την οποία να διασφαλίζεται η συνεχιζόμενη νομική ισχύς των υφισταμένων εντολών αυτόματης χρέωσης στο διάστημα της μετανάστευσης στην αυτόματη χρέωση ΕΧΠΕ | Κράτη μέλη | Λύση που θα έχει εφαρμοστεί την 1η Νοεμβρίου 2009 |

β) Ζητήματα ανταγωνισμού

Καίριος παράγων ώθησης για την επιτυχία του ΕΧΠΕ είναι ο σχεδιασμός ορθών κινήτρων για τη διευκόλυνση της μετανάστευσης με τη χρήση επιχειρηματικών μοντέλων που να είναι συμβατά με το κοινοτικό και εθνικό δίκαιο περί ανταγωνισμού. Αυτό είναι ιδιαίτερα ζωτικής σημασίας για τις ΑΧΕ και τα καθεστώτα κάρτας.

Όσον αφορά τις ΑΧΕ, ο νέος κανονισμός σχετικά με τις διασυνοριακές πληρωμές προσφέρει νομική σαφήνεια για τριετή χρονική περίοδο μέχρι τις 31 Οκτωβρίου 2012. Στην κοινή δήλωση της 24ης Μαρτίου 2009[15], η Επιτροπή και η ΕΚΤ έδωσαν οδηγίες σχετικά με ορισμένες αρχές από τις οποίες εμπνέεται μελλοντικό επιχειρηματικό μοντέλο ΑΧΕ για το διάστημα μετά τις 31 Οκτωβρίου 2012. Επιπλέον, η Επιτροπή και η ΕΚΤ είναι έτοιμες, στο μεταξύ διάστημα, να συζητήσουν με όλους τους εμπλεκόμενους τον τρόπο διασφάλισης ισότιμου και ορθού επιχειρηματικού μοντέλου που να συνάδει με τους κανόνες περί ανταγωνισμού.

Όσον αφορά τις κάρτες, η Επιτροπή και η ΕΚΤ θα χαιρέτιζαν ένθερμα την εμφάνιση πρόσθετων καθεστώτων με ευρωπαϊκή διάσταση[16].

Δράσεις | Παράγοντες | Προθεσμία |

Πρόσδοση μεγαλύτερης σαφήνειας ως προς τη συμμόρφωση των μακροπρόθεσμων επιχειρηματικών μοντέλων για τις ΑΧΕ με το κοινοτικό δίκαιο περί ανταγωνισμού | Επιτροπή | Νοέμβριος 2009, υπό τον όρο ότι έχουν γίνει αναγκαίες εισηγήσεις από τους σχετικούς παράγοντες της αγοράς |

Εκπόνηση και υλοποίηση μακροπρόθεσμων επιχειρηματικών μοντέλων για τις ΑΧΕ, τα οποία να συνάδουν με τους κανόνες περί ανταγωνισμού | ΕΣΠ | 1 Νοεμβρίου 2012 |

γ) Ζητήματα συμμόρφωσης

Η ιδέα της συμμόρφωσης στο ΕΧΠΕ, όπως αρχικά αναπτύχθηκε από το ΕΣΠ, πρέπει να υλοποιηθεί από όλους τους σχετικούς εμπλεκόμενους για καθεστώτα ΕΧΠΕ ως προς τις ΜΠΕ/ΑΧΕ και τα πλαίσια καρτών και μηχανισμών συμψηφισμού και εκκαθάρισης. Το Ευρωσύστημα δημοσίευσε σειρά προσδοκιών[17], καθώς και αναλυτική συγγραφή υποχρεώσεων (ΣΥ)[18] για διαφόρους εμπλεκόμενους όσον αφορά το σχέδιο ΕΧΠΕ. Στο πλαίσιο της μετανάστευσης πληρωμών με κάρτα, η έννοια «σύμφωνο με το πλαίσιο κάρτας ΕΧΠΕ» θα πρέπει να σημαίνει ότι «ανταποκρίνεται στα πρότυπα διαλειτουργικότητας που αναπτύσσονται υπό την αιγίδα του ΕΣΠ».[19]

Χρειάζεται να προβλεφθούν αποτελεσματικοί μηχανισμοί παρακολούθησης[20], επιβολής του νόμου και επίλυσης διαφορών ώστε να διασφαλιστεί πλήρης συμμόρφωση. Οι μηχανισμοί αυτοί δημιουργούν συνθήκες ισότιμου ανταγωνισμού και επιτρέπουν την είσοδο παικτών στην αγορά και εντονότερο ανταγωνισμό. Τα μέτρα αυτά θα πρέπει να θεωρούνται προτεραιότητας μόλις συγκροτηθεί ορθή δομή διοίκησης του ΕΧΠΕ.

Δράσεις | Παράγοντες | Προθεσμία |

Υλοποίηση ΣΥ ΕΧΠΕ του Ευρωσυστήματος για |

1) Καθεστώτα κάρτας | καθεστώτα κάρτας | Ιούνιος 2009 |

2) Υποδομές | Υποδομές | Τέλη 2010 |

και προσδοκίες για |

1) Τράπεζες και ιδρύματα πληρωμών | πάροχοι υπηρεσιών πληρωμών | Τέλη 2010 |

2) Χρήστες | εταιρείες, ΜΜΕ, δημόσιες αρχές, πάροχοι υπηρεσιών πληρωμών, έμποροι, πελάτες/χρήστες λιανικής | Τέλη 2010 |

Προτεραιότητα 4: Προώθηση της καινοτομίας

Αναμένεται επίσης ότι ο ΕΧΠΕ θα δώσει ώθηση στον εκσυγχρονισμό των αγορών πληρωμών λιανικής, εναρμονίζοντας τη χρήση του διαδικτύου και των κινητών τηλεφώνων για πράξεις που καλύπτουν από τη διενέργεια πληρωμών έως τον έλεγχο συμφωνίας λογαριασμών σε ασφαλές περιβάλλον.

a) Κινητο-πληρωμές και ηλε-πληρωμές

Ο ΕΣΠ αναπτύσσει πλαίσιο κινητού διαύλου για την καταβολή και είσπραξη πληρωμών με βάση μεταφορές πίστωσης ΕΧΠΕ και πληρωμές με κάρτα ΕΧΠΕ. Σε στενή συνεργασία με τους άλλους παρόχους υπηρεσιών, ορίζει τις βασικές απαιτήσεις, κανόνες και πρότυπα που είναι αναγκαία για την εκτέλεση των πληρωμών σε όλες τις χώρες ΕΧΠΕ με τη χρήση κινητού τηλεφώνου, διασφαλίζοντας τοιουτοτρόπως διαλειτουργικότητα με υπηρεσίες παρεχόμενες από διάφορους δραστηριοποιούμενους στην αγορά κινητών πληρωμών. Αναμένεται ότι το πλαίσιο θα έχει παραδοθεί έως τα τέλη 2010.

Ο ΕΣΠ αναπτύσσει επίσης πλαίσιο ηλε-πληρωμών ΕΧΠΕ[21]. Υφιστάμενα ή νέα καθεστώτα ηλε-πληρωμής συνδεδεμένα με το πλαίσιο ηλε-πληρωμών ΕΧΠΕ θα επιτρέπουν στους καταναλωτές να διενεργούν εγγυημένη πληρωμή σε διαδικτυακούς εμπόρους ευρισκόμενους οπουδήποτε στις 31 χώρες του ΕΧΠΕ.

β) Έκδοση ηλε-τιμολογίων

Η έκδοση ηλεκτρονικών τιμολογίων αυξάνει σοβαρά την αποτελεσματικότητα των αλυσίδων χρηματοπιστωτικής προσφοράς ενσωματώνοντας τις διαδικασίες ελέγχου συμφωνίας λογαριασμών και πληρωμής των επιχειρήσεων. Ως εκ τούτου, η έκδοση ηλε-τιμολογίων συμβάλλει σε απλουστευμένο, φιλικό για τις επιχειρήσεις περιβάλλον, όπου τα πολύ ουσιαστικά, δυνητικά οικονομικά οφέλη της έκδοσης ηλε-τιμολογίων θα μπορούσαν να ανέλθουν σε 240 δις ευρώ σε διάστημα εξαετίας[22]. Στα τέλη 2007 συγκροτήθηκε από την Επιτροπή ομάδα εμπειρογνωμόνων για να αναπτύξει ευρωπαϊκό πλαίσιο έκδοσης ηλε-τιμολογίων έως τα τέλη 2009, το οποίο θα υποστηρίζει την παροχή υπηρεσιών έκδοσης ηλε-τιμολογίων κατά τρόπο ανοικτό και διαλειτουργικό σε ολόκληρη την Ευρώπη. Παράλληλα, η Επιτροπή υπέβαλε πρόταση για τροποποιημένη οδηγία ΦΠΑ[23], η οποία στοχεύει στο να καταστούν τα ηλεκτρονικά τιμολόγια ισότιμα με τα τιμολόγια σε χαρτί. Λόγω της στενής σύνδεσης μεταξύ των διεργασιών έκδοσης τιμολογίων και πληρωμών, ένα ευρωπαϊκό πλαίσιο για την έκδοση ηλε-τιμολογίων και ο ΕΧΠΕ θα μπορούσε να αποβεί αμοιβαίως επωφελές το ένα για το άλλο.

Δράσεις | Παράγοντες | Προθεσμία |

Παράδοση πλαισίου για κινητο-πληρωμές[24] | ΕΣΠ, GSMA (ένωση επιχειρήσεων κινητής επικοινωνίας) | Αύγουστος 2010 |

Παράδοση πλαισίου για ηλε-πληρωμές[25] | ΕΣΠ | Τέλη 2009 |

Ολοκλήρωση ευρωπαϊκού πλαισίου για έκδοση ηλε-τιμολογίων | Ομάδα εμπειρογνωμόνων σχετικά με την έκδοση ηλε-τιμολογίων | Τέλη 2009 |

Προτεραιότητα 5: Διασφάλιση της αναγκαίας τυποποίησης, διαλειτουργικότητας και προστασίας

Η τυποποίηση και διαλειτουργικότητα αποτελούν σημαντικούς ακρογωνιαίους λίθους του σχεδίου ΕΧΠΕ και είναι ουσιαστικής σημασίας ώστε ένας δικτυακός κλάδος να αντλήσει τα πλήρη οφέλη του ΕΧΠΕ. Τα πρότυπα ΕΧΠΕ θα πρέπει να είναι ανοικτά, να υλοποιούνται στο ύψιστο επίπεδο ασφάλειας, να μην είναι αποκλειστικά και να μην εμποδίζουν την καινοτομία προϊόντων. Στο πεδίο των πληρωμών με κάρτα, τα πρότυπα αυτά θα πρέπει να επιτρέπουν πλήρη διαλειτουργικότητα, ασφάλεια και ελεύθερη πρόσβαση, να διευκολύνουν δε την ανάπτυξη πανευρωπαϊκών καθεστώτων κάρτας.

Η τυποποίηση θα πρέπει να επιτρέπει πλήρη, διατερματική και αυτοματοποιημένη διεκπεραίωση, τόσο στους τομείς πελάτη προς τράπεζα και τράπεζα προς πελάτη των ΜΠΕ και ΑΧΕ, καθώς και στο χώρο των καρτών[26], θα πρέπει επίσης να διασφαλίζει υψηλό επίπεδο προστασίας, (συμπεριλαμβανομένης της αξιολόγησης και πιστοποίησης της ασφάλειας). Ενώ μπορεί να είναι αναγκαίες πρόσθετες προαιρετικές υπηρεσίες (ΠΠΥ) για να διατηρηθούν χρήσιμα χαρακτηριστικά των προϊόντων πληρωμών ή να διευκολυνθεί η καινοτομία, πρέπει να αποφευχθεί τυχόν κίνδυνος επανα-κατακερματισμού της αγοράς.

Δράσεις | Παράγοντες | Προθεσμία |

Σχηματισμός συναίνεσης ως προς τη χρήση προτύπων για μορφοποίηση των μη δομημένων πληροφοριών για εμβάσματα (SCT) | EACT (ευρωπαϊκές ενώσεις ταμιών εταιριών) σε συνεργασία με χρήστες | Ιούνιος 2009 |

Ενεργός ανακοίνωση και υλοποίηση των κατευθυντήριων γραμμών υλοποίησης των ΜΠΕ στον τομέα πελάτη προς τράπεζα[27]*) | Πάροχοι υπηρεσιών πληρωμών, εταιρίες, ΜΜΕ, δημόσιες διοικήσεις, καταναλωτές, πωλητές | Τέλη-2009 |

Ενεργός ανακοίνωση και υλοποίηση των βασικών και τράπεζας προς τράπεζα κατευθυντήριων γραμμών υλοποίησης ΑΧΕ στον τομέα πελάτη προς τράπεζα*) | Πάροχοι υπηρεσιών πληρωμών, εταιρίες, ΜΜΕ, δημόσιες διοικήσεις, καταναλωτές, πωλητές | Νοέμβριος 2010 |

Ορισμός κατευθυντήριων γραμμών υλοποίησης ΜΠΕ και ΑΧΕ (βασικών και τράπεζας προς τράπεζα) στον τομέα τράπεζας προς πελάτη | ΕΣΠ | Σεπτέμβριος 2009 |

Ενεργός ανακοίνωση και υλοποίηση κατευθυντήριων γραμμών υλοποίησης ΜΠΕ και ΑΧΕ στον τομέα τράπεζας προς πελάτη*) | Πάροχοι υπηρεσιών πληρωμών, εταιρίες, ΜΜΕ, δημόσιες διοικήσεις, καταναλωτές, πωλητές | Ιούνιος 2010 |

Προσχώρηση στο βασικό καθεστώς ΑΧΕ[28] | Πάροχοι υπηρεσιών πληρωμών | 1 Νοεμβρίου 2010 |

Πλήρη καθεστώτα κάρτας που να επιτρέπουν όγκο τυποποίησης ΠΚΕ (πλαίσιο καρτών ΕΧΠΕ) για τον ορισμό συγκεκριμένων τεχνικών προδιαγραφών υλοποίησης για πρότυπα καρτών | ΕΣΠ | Τέλη-2009 |

Υλοποίηση τεχνικών προδιαγραφών για πρότυπα καρτών | Κλάδος των καρτών | Τέλη-2009: θα ληφθεί απόφαση για την ημερομηνία υλοποίησης |

Ανάπτυξη βέλτιστων πρακτικών για την επίτευξη υψηλού επιπέδου ασφάλειας των συναλλαγών ΕΧΠΕ[29] | ΕΣΠ | Τέλη-2009 |

Παράδοση πλαισίου για διεκπεραίωση συναλλαγών με κάρτα | ΕΣΠ | Τέλη-2009 |

Παράδοση πλαισίου για καθεστώς ΜΠΕ προτεραιότητας | ΕΣΠ | Τέλη-2009 |

Υλοποίηση πλαισίου για καθεστώς ΜΠΕ προτεραιότητας[30] | Πάροχοι υπηρεσιών πληρωμών | Τέλη-2012 |

Προτεραιότητα 6: Αποσαφήνιση και βελτίωση της διοίκησης του ΕΧΠΕ

α) Τρέχουσα διοίκηση του ΕΧΠΕ

Ο ΕΧΠΕ αποτελεί συνδυασμό κανονιστικής αυτορρύθμισης εκ μέρους του κλάδου των χρηματοπιστωτικών υπηρεσιών και υποστηρικτικών νομοθετικών μέτρων. Με δεδομένα τα ουσιαστικά οφέλη του ΕΧΠΕ υπάρχει σαφές δημόσιο συμφέρον για την ύπαρξη αποτελεσματικών διακανονισμών διοίκησης. Το αβέβαιο οικονομικό περιβάλλον απαιτεί επίσης δυναμικότερη πολιτική καθοδήγηση για να διασφαλιστεί η έγκαιρη παράδοση του ΕΧΠΕ, κατά τρόπο πλήρως υπόλογο που να παρέχει καλύτερη υπηρεσία στους χρήστες.

Η διοίκηση του ΕΧΠΕ είναι σήμερα οργανωμένη σε δύο επίπεδα:

Σε επίπεδο ΕΕ , η διοίκηση του ΕΣΠ διαρθρώνεται γύρω από δύο λειτουργίες: την ανάπτυξη και εξέλιξη καθεστώτων πληρωμών και τη διοίκηση των καθεστώτων και συμμόρφωση προς αυτά.

Η Επιτροπή στηρίζει τη διεργασία ΕΧΠΕ παρακολουθώντας στενά την υλοποίηση του ΕΧΠΕ και συζητώντας τις εξελίξεις με τα κράτη μέλη και τους εμπλεκόμενους[31]. Επίσης ανυψώνει το πολιτικό κύρος του ΕΧΠΕ σε ευρωπαϊκό επίπεδο. Η ΕΚΤ διαδραματίζει παρόμοιο ρόλο, ενεργώντας ως καταλύτης για να στηρίξει την παράδοση του ΕΧΠΕ. Η ΕΚΤ έχει καθεστώς παρατηρητή στην ολομέλεια του ΕΣΠ και στις ομάδες εργασίας, συντονίζει δε την εργασία του Ευρωσυστήματος. Οργανώνει διάφορα βήματα ανταλλαγής ιδεών, όπως την υψηλού επιπέδου συνάντηση ΕΧΠΕ, όπου συζητείται και προωθείται ο ΕΧΠΕ.

Σε εθνικό επίπεδο , σε όλα τα κράτη μέλη της ευρωζώνης (και σχεδόν σε όλα τα κράτη εκτός αυτής) έχουν συγκροτηθεί επιτροπές συντονισμού ΕΧΠΕ, στις οποίες έχουν ευρύτατη συμμετοχή οι εθνικές κεντρικές τράπεζες, για να συντονίζουν και παρακολουθούν την υλοποίηση του ΕΧΠΕ. Ο ρόλος, η σύνθεση, τα καθήκοντα και οι μέθοδοι εργασίας των ανωτέρω επιτροπών διαφέρουν σε μεγάλο βαθμό, όλες όμως έχουν τον κοινό στόχο της μέριμνας για τη μετανάστευση στον ΕΧΠΕ σε εθνικό επίπεδο. Με δεδομένο ότι οι εθνικές συνήθειες και παραδόσεις πληρωμών ποικίλουν ευρέως, ο ΕΧΠΕ οφείλει να παραδοθεί σε εθνικό πλαίσιο. Ως εκ τούτου, είναι ιδιαίτερα σημαντικός ο ρόλος των εθνικών επιτροπών συντονισμού ΕΧΠΕ.

β) Προκλήσεις για τη διοίκηση ΕΧΠΕ σε κοινοτικό επίπεδο

Η Ευρωπαϊκή Επιτροπή θεωρεί ότι υπάρχει ανάγκη πολύπλευρου μοντέλου διοίκησης του ΕΧΠΕ σε κοινοτικό επίπεδο, το οποίο να διευκολύνει την ολοκλήρωση της αγοράς πληρωμών λιανικής σε ευρώ κατά τρόπο που να πληροί τις ανάγκες των τελικών χρηστών.

Ως εκ τούτου, η Επιτροπή, σε στενή συνεργασία με όλους τους παράγοντες τους οποίους αφορά το σχέδιο ΕΧΠΕ και ειδικότερα την ΕΚΤ, αγωνίζεται για να σχηματίσει, πριν από τα τέλη 2009, μια αποτελεσματική δομή διοίκησης του ΕΧΠΕ σε κοινοτικό επίπεδο. Αυτή θα μπορούσε να λάβει τη μορφή Κοινοτικού Συμβουλίου ΕΧΠΕ το οποίο θα μπορούσε να συγκροτηθεί για τριετή διάρκεια. Η Επιτροπή και η ΕΚΤ θα αξιολογήσουν, το αργότερο στα τέλη 2011, την αποτελεσματικότητα και τη λειτουργία της δομής αυτής.

Οι κύριοι στόχοι της δομής θα είναι:

- να ορίσει σαφές στρατηγικό όραμα για τον ΕΧΠΕ που να είναι καινοτόμο, μελλοντοστραφές και φιλικό στο χρήστη·

- να παρακολουθεί και στηρίζει τη μετανάστευση προς τον ΕΧΠΕ, συμπεριλαμβανομένης της υλοποίησης του χάρτη πορείας ΕΧΠΕ, και να εντοπίσει επανορθωτικές δράσεις·

- να διασφαλίσει τη διαφάνεια και τη λογοδοσία προς την ευρύτερη οικονομία.

Η νέα δομή διοίκησης σε κοινοτικό επίπεδο θα απαιτήσει εκπροσώπηση των πλευρών προσφοράς και ζήτησης σε υψηλό επίπεδο. Με δεδομένη τη σημασία του σχεδίου για την κοινωνία, αυτό θα πρέπει να συγκαθοδηγείται από την Επιτροπή και την ΕΚΤ. Ο ορθός συντονισμός με τα υπόλοιπα ευρωπαϊκά θεσμικά όργανα (Συμβούλιο της ΕΕ και Ευρωπαϊκό Κοινοβούλιο) και τις εθνικές κεντρικές τράπεζες, καθώς και τις εθνικές επιτροπές συντονισμού ΕΧΠΕ, είναι ζωτικής σημασίας.

Η νέα δομή δεν θα πρέπει να ασχολείται με τις μεμονωμένες περιπτώσεις συμμόρφωσης στον ΕΧΠΕ σχετικά με τους κανόνες και τα πλαίσια του ΕΣΠ, ούτε θα αναλάβει εργασίες που αντιμετωπίζονται καλύτερα σε εθνικό επίπεδο ή οι οποίες εναπόκεινται στους παράγοντες της αγοράς, όπως ο καθορισμός προϊόντων πληρωμών ΕΧΠΕ, ή οι οποίες μπορούν να αντιμετωπιστούν ικανοποιητικά με βελτιωμένους διακανονισμούς διοίκησης του ΕΣΠ. Η νέα δομή διοίκησης δεν θα επηρεάσει τις αντίστοιχες αρμοδιότητες των μελών της. Ειδικότερα, οι αποφάσεις και προσανατολισμοί της δεν θα προδικάζουν την εφαρμογή των κανόνων περί ανταγωνισμού σε κοινοτικό και εθνικό επίπεδο.

Επιπροσθέτως, με δεδομένο τον ζωτικής σημασίας ρόλο του ΕΣΠ στο σχέδιο ΕΧΠΕ, οι υφιστάμενοι διακανονισμοί διοίκησης του ΕΣΠ αξίζει να τύχουν ιδιαίτερης προσοχής. Ο ΕΣΠ έχει σημειώσει πρόοδο στην εξισορρόπηση των συμφερόντων των διαφόρων εμπλεκόμενων, οφείλει όμως να λειτουργήσει κατά πλέον ανοικτό τρόπο ώστε να αποφευχθούν πιθανές επενέργειες αποκλεισμού και να ληφθούν υπόψη τα συμφέροντα όλων των εμπλεκομένων, συμπεριλαμβανομένων εμπλεκομένων εκτός του τραπεζικού τομέα, των ιδρυμάτων πληρωμών και των χρηστών. Χρειάζεται να διασφαλιστούν μεγαλύτερη διαφάνεια, επαρκής χρόνος για διαβούλευση και η έγκαιρη συμμετοχή όλων των εμπλεκόμενων, ιδιαίτερα των χρηστών, στον προγραμματισμό και τον σχεδιασμό μελλοντικών πρωτοβουλιών.

Δράσεις | Παράγοντες | Προθεσμία |

Συγκρότηση αποτελεσματικής δομής διοίκησης του ΕΧΠΕ σε κοινοτικό επίπεδο | Επιτροπή/ΕΚΤ | Τέλη 2009 |

Υποβολή εξαμηνιαίων εκθέσεων προόδου ως προς την υλοποίηση του πλαισίου ΕΧΠΕ για δράση | Δομή διοίκησης ΕΧΠΕ | Από την ημερομηνία της επίσημης συγκρότησης της νέας διοίκησης ΕΧΠΕ |

Υιοθέτηση μέτρων στο υφιστάμενο μοντέλο διοίκησης του ΕΣΠ: 1) ενίσχυση της συμμετοχής και διαβούλευσης εμπλεκόμενων παραγόντων· 2) αύξηση της διαφάνειας· 3) διεύρυνση του κύκλου μελών στα ιδρύματα πληρωμών | ΕΣΠ | Τέλη-2009 Τέλη-2009 Νοέμβριος 2009 |

Αξιολόγηση της δομής διοίκησης του ΕΧΠΕ | Επιτροπή/ΕΚΤ | Τέλη-2011 |

Συμπεράσματα

Η Επιτροπή καλεί το Συμβούλιο και το Ευρωπαϊκό Κοινοβούλιο να εξετάσουν και να επιδοκιμάσουν τον παρόντα χάρτη πορείας. Καλούνται όλοι οι εμπλεκόμενοι παράγοντες να καταβάλουν κάθε προσπάθεια για να διασφαλίσουν ταχεία υλοποίηση των προσδιοριζόμενων μεμονωμένων μέτρων.

Η Επιτροπή θα παρακολουθεί εκ του σύνεγγυς την υλοποίηση του παρόντος χάρτη πορείας και θα δημοσιεύσει εκθέσεις προόδου ανά εξάμηνο.

[1] http://www.ecb.int/paym/sepa/timeline/use/html/index.en.html

[2] http://www.consilium.europa.eu/uedocs/cms_data/docs/pressdata/en/ecofin/105993.pdf

[3] Ανακοίνωση για το εαρινό Ευρωπαϊκό Συμβούλιο - Η υλοποίηση της ευρωπαϊκής ανάκαμψης , Παράρτημα I; http://ec.europa.eu/commission_barroso/president/pdf/press_20090304_annx_en.pdf.

[4] http://www.ecb.int/paym/sepa/html/vision.en.html

[5] http://ec.europa.eu/internal_market/payments/docs/sepa/sepa-capgemini_study-final_report_en.pdf

[6] http://www.ecb.eu/paym/sepa/timeline/use/html/index.en.html#migration

[7] Η ΕΚΤ έχει ήδη από τον Ιανουάριο 2008 μεταναστεύσει πλήρως στον ΕΧΠΕ

[8] http://www.consilium.europa.eu/uedocs/cms_data/docs/pressdata/en/ecofin/98276.pdf

[9] Συμπεράσματα Συμβουλίου ECOFIN της 10ης Φεβρουαρίου 2009· http://www.consilium.europa.eu/uedocs/cms_data/docs/pressdata/en/ecofin/105993.pdf

[10] http://ec.europa.eu/internal_market/consultations/2009/sepa_en.htm

[11] http://www.europarl.europa.eu/sides/getDoc.do?pubRef=-//EP//TEXT+MOTION+B6-2009-0111+0+DOC+XML+V0//EL.

[12] http://ec.europa.eu/internal_market/payments/sepa/ec_en.htm

[13] Οδηγία 2007/64/EΚ για τις υπηρεσίες πληρωμών στην εσωτερική αγορά, ΕΕ L 319 της 5.12.2007, σ. 1.

[14] COM(2008)640 τελικό

[15] http://europa.eu/rapid/pressReleasesAction.do?reference=IP/09/468&format=HTML&aged=0&language=EN&guiLanguage=en;

[16] http://www.ecb.int/pub/pdf/other/singleeuropaymentsarea200811en.pdf

[17] Βλέπε: http://www.ecb.int/pub/pdf/other/eurosystemsepaexpectations200903en.pdf.

[18] Βλέπε http://www.ecb.europa.eu/paym/sepa/components/infrastructures/html/tor.en.html για τη συγγραφή υποχρεώσεων για τον ΕΧΠΕ-συμμόρφωση υποδομών και http://www.ecb.int/paym/sepa/pdf/ToR_SEPA_compliant_card_schemes.pdf?1915cf8db5ec194b2c9e9070ebeb2ff7 για τη συγγραφή υποχρεώσεων για την συμμόρφωση καθεστώτων καρτών με τον ΕΧΠΕ

[19] http://ec.europa.eu/competition/speeches/text/sp2008_03_en.pdf

[20] Συμπεριλαμβανομένης ειδικότερα της καλής ιχνηλασιμότητας των οικείων πληρωμών και προσώπων.

[21] Η ηλε-πληρωμή ορίζεται ως πληρωμή κατά την οποία στο πλαίσιο διαδικτυακής αγοράς ο τρέχων λογαριασμός αγοραστή μέσω διαδικτύου χρεώνεται άμεσα και όπου ο διαδικτυακός έμπορος πληροφορείται άμεσα για το γεγονός αυτό, ανεξάρτητα από το που βρίσκεται ο αγοραστής και ο έμπορος.

[22] http://ec.europa.eu/internal_market/payments/docs/sepa/sepa-capgemini_study-final_report_en.pdf

[23] COM(2009)21

[24] Πλαίσιο μη υποχρεωτικό για τους παρόχους υπηρεσιών πληρωμών.

[25] Πλαίσιο μη υποχρεωτικό για τους παρόχους υπηρεσιών πληρωμών.

[26] Κάρτα προς τερματικό, τερματικό προς αποδέκτη και αποδέκτης προς εκδότη καθώς και πιστοποίηση και έγκριση τύπου.

[27] *) Η ΕΣΠ συνέστησε να μην είναι υποχρεωτικές οι κατευθυντήριες γραμμές. Ωστόσο, για να αποφευχθεί κατακερματισμός της αγοράς, όλες οι τράπεζες θα πρέπει να είναι ικανές να αποδέχονται τα συνιστώμενα πρότυπα ΕΣΠ. Αν δεν γίνει αυτό, οι επιχειρήσεις δεν θα μπορέσουν να επωφεληθούν από τον ΧΠΕ (ως εκ τούτου οι επιχειρήσεις οφείλουν να εμπλακούν ενεργώς στην προετοιμασία των ανωτέρων κατευθυντήριων γραμμών).

[28] Η προθεσμία εφαρμόζεται μόνο στα κράτη μέλη της ευρωζώνης. Τα κράτη μέλη εκτός ευρωζώνης θα πρέπει να προσχωρήσουν έως την 1η Νοεμβρίου 2014

[29] http://ec.europa.eu/internal_market/payments/docs/sepa/sepa-capgemini_study-final_report_en.pdf

[30] Η υλοποίηση του καθεστώτος ΜΠΕ προτεραιότητας θα πρέπει να είναι προαιρετική.

[31] Στις εργασίες αυτές, η Επιτροπή διαβουλεύεται και αξιοποιεί την εμπειρογνωσία δύο ομάδων εργασίας, δηλαδή της επιτροπής πληρωμών (που αντικαθιστά την ομάδα κυβερνητικών εμπειρογνωμόνων επί συστημάτων πληρωμών) και την ομάδα εμπειρογνωμόνων της αγοράς συστημάτων πληρωμής.